夏蘭特

夏蘭特，係挪威職業足球員，做前鋒，效力緊英格蘭超級足球聯賽嘅曼城同挪威國家足球隊，佢阿爸係曾經喺曼城同列斯聯踢過波嘅艾夫恩治·夏蘭特。夏蘭特嘅身高同出色嘅入波能力令人將佢同北歐球星伊巴謙莫域作比較。

生涯

拜尼
夏蘭特喺五歲就加入咗拜尼嘅青訓系統。到咗2015-16賽季，佢為拜尼嘅預備隊上陣14場，攻入咗18球。

佢喺16歲生日嘅三個月之前就以經第一次為拜尼嘅一隊上陣，並喺一隊上陣咗16場，但係冇入過波。

莫迪

2017年2月1號，莫迪宣佈簽入夏蘭特，並喺4月26號嘅地標戰攻入一球。

佢喺佢嘅第一個賽季入面上陣20場，攻入4球。

2018年7月26號，佢攻入咗第一個喺歐洲賽嘅入球。

佢係莫迪2017-18年嘅神射手，喺30場入面攻入16球。

薩爾斯堡紅牛

2018年8月19號，薩爾斯堡紅牛宣佈夏蘭特會喺2019年1月1號加入薩爾斯堡紅牛。

佢喺2月17號首次上陣，並喺5月12號攻入佢喺新球會嘅第一個入球。

2019年9月17號，佢首次喺歐聯上陣並上演帽子戲法，以6-2擊敗真特。佢喺之後對利物浦嘅歐聯比賽攻入一球並喺對拿玻里嘅歐聯比賽攻入兩球，係繼賓施馬之後第一個喺歐聯頭三場都有入球嘅球員，亦都係第一位喺歐聯頭三場比賽攻入六球嘅球員。

2019年11月27號，夏蘭特再次射破真特，成為第一個喺歐聯連續五場都有入球嘅青少年。

最後佢喺22場比賽入面攻入29球，破咗薩爾斯堡紅牛一季入最多球嘅紀錄。

多蒙特

2019年12月29號，多蒙特宣佈以大約二千萬歐元買夏蘭特，並簽咗四年半嘅合約。

2020年1月18號，佢後備入替上演地標戰並且攻入三球，係多蒙特第二個地標戰上演帽子戲法嘅球員，並喺之後做咗第一個喺頭三場德甲攻入七球嘅球員。

佢總共喺2019-20賽季為薩爾斯堡紅牛同多蒙特上陣40場，攻入44球。

2020年11月24號，佢帶領多蒙特以3-0擊敗布魯日，令佢成為最快射入十五球歐聯入球嘅球員。

佢以10個入球成為2020-21年歐聯嘅神射手，並且喺全季所有比賽入面攻入41球。

2021-22賽季，佢先後傷咗腿筋同髖關節屈肌，缺陣咗幾個月，但佢仍然喺呢季攻入佢喺德甲嘅第50球，做咗最後生同最少出場入50球嘅球員。

2022年5月10號，多蒙特宣布佢會喺完季之後去曼城。

曼城

2022年5月10號，曼城啟動咗夏蘭特嘅六千萬歐元解約條款並簽咗夏蘭特。

佢喺英超地標攻入兩球，帶領曼城以2-0擊敗韋斯咸。

2022年9月6號，佢喺曼城嘅第一場歐聯攻入兩球擊敗西維爾。

2023年3月14號，佢對RB萊比錫攻入五球，追平咗美斯同阿祖安奴歐聯單場入最多球嘅紀錄。

2023年5月3號，夏蘭特攻入咗自己喺首季英超聯賽嘅第35球，打破咗英超聯賽球員單季攻入34球嘅紀錄。

最後，佢喺聯賽上陣35場，攻入36球，並喺歐聯攻入12球，成為呢兩項賽事嘅神射手，並且幫曼城贏得隊史第一個三冠王。

攞過嘅獎
薩爾斯堡紅牛
 奧地利超級足球聯賽：2018–19，2019–20
 奧地利盃: 2018–19

多蒙特
 德國盃: 2020–21

曼城
 英超: 2022–23
 英格蘭足總盃: 2022–23
 歐洲聯賽冠軍盃: 2022–23

挪威U17
 司倫卡盃: 2016

個人
 歐洲金靴獎: 2022–23
 年度奧地利足球先生: 2019
 奧地利超級足球聯賽賽季最佳球員: 2019–20
 FIFAU-20世界盃金靴獎: 2019
 德國甲組足球聯賽賽季最佳球員: 2020–21
 英格蘭FWA足球先生: 2022–23
 英格蘭超級足球聯賽賽季最佳球員: 2022–23
 英格蘭超級足球聯賽賽季最佳年輕球員: 2022–23
 英格蘭超級足球聯賽金靴獎: 2022–23
 歐洲金童獎: 2020
 挪威年度最佳運動員: 2020
 歐洲聯賽冠軍盃神射手: 2020–21, 2022–23
 歐洲國家聯賽神射手: 2020–21

攷

拎

挪威足球員
多蒙特球員
曼城球員